ঢাকা দক্ষিণের ধানমন্ডি এলাকার বাসিন্দা অনু ইসলামের অভিযোগ, “মশক নিধনে প্রতিবছর সিটি করপোরেশন কর্তৃপক্ষ ওষুধ ক্রয় করে জানি, ওই ওষুধ ছিটাতে এবং স্প্রে করতে জনবলও আছে। কিন্তু আমার এলাকায় সর্ব শেষ কবে মশার ওষুধ স্প্রে করা হয়েছে তা আমি বলতে পারবো না”। একই অভিযোগ ঢাকা উত্তরের মোহাম্মদপুর এলাকার এক বাসিন্দার। যদিও এই অভিযোগ মানতে চান না ঢাকা দক্ষিণ সিটি করপোরেশনের প্রধান স্বাস্থ্য কর্মকর্তা ব্রিগেডিয়ার জেনারেল মো. মাহবুবুর রহমান। তিনি বলেন, “নিয়মিত স্প্রে করা হচ্ছে না এই অভিযোগ সঠিক নয়। কয়েকদিন আগেই ধানমন্ডি এলাকা থেকে আসার সময় দেখলাম আমার কর্মীরা মশার ওষুধ স্প্রে করছেন”। তবে মশক নিবারণ দপ্তরের নাম প্রকাশে অনিচ্ছুক এক কর্মকর্তা বলছেন জনবল ঘাটতির কথা।